  Виталий Пронин Шуге-леке шедем муртъёсты больницаосы машинаосын но вертолётъёсын нуллӥзы.3-тӥ апреле Санкт-Петербургысь метроын пуштон учыр луиз. 14 адями бырыны шедиз, ог 50-эз сӧсырмиз. Пуштон учыр вал 14 час 40 минут котырын «Технологический институт» но «Сенная площадь» станциос куспын. Городысь быдэс метроез пытсазы. Шуге-леке шедем муртъёсты больницаосы машинаосын но вертолётъёсын нуллӥзы. Терроризмен нюръяськонъя национальной комитет ивортэмъя, та нуналэ «Площадь Восстания» станциысь эшшо одӥг бомба шедьтэмын. Та учыръёс пумысен ӝегатэмын 6 мурт. теракт лэсьтэмез понна янгыше уськытэмын Киргизиысь Ош городын вордскем Акбаржон Ждалилов.Бырыны шедемъёс пӧлысь 3 муртлэн, сӧсырмыны шедемъёс пӧлысь 2-езлэн кин луэмзы тодмо ӧвӧл на. Тодмоенызы, ӵыжы-выжыенызы люкиськыны мынэмын Кез ёросын улӥсьёс но: теракт дыръя быриз Кез ёросын вордскем Ирина Медянцева.Ирина Кузьминична будэмын Кулига черкогуртысь бадӟым семьяын. Анай-атайзы вазенгес ик улонысь кошкемын ни ке но, Санкт-Петербургын улӥсь кышномурт дор палъёсаз арлы быдэ сямен вуылӥз. Берлозэ бертаз кылем арын июнь толэзе. Ирина Медянцевалы Россилэн уйпал шоркараз ог 5 ар сяна улыны ӧз кылды. Талэсь азьвыл Нижний Новгородын улэмын. Ирина Кузьминична тодмо суредась, вуриськись, мунё лэсьтӥсь вал. Солэн мунёосызлы туж синмаськылӥзы коллекционеръёс.Ирина Медянцевалэн 2 нылъёсыз, 3-тӥ апреле со бадӟым нылзэ келяны метрое пуксем вылэм. Ас мугорыныз нылзэ утем. Али со больницаын.Валентина Емельянова  Теги: Дуннеиворъёс  